CELEX: 32019R0819
Language: mt
Date: 2019-02-01 00:00:00
Title: Regolament Delegat tal-Kummissjoni (UE) 2019/819 tal-1 ta' Frar 2019 li jissupplimenta r-Regolament (UE) Nru 346/2013 tal-Parlament Ewropew u tal-Kunsill rigward il-kunflitti ta' interess, il-kejl tal-impatt soċjali u l-informazzjoni mogħtija lill-investituri fil-qasam tal-fondi ta' intraprenditorija soċjali Ewropej (Test b'rilevanza għaż-ŻEE.)

22.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 134/1
               
            
         REGOLAMENT DELEGAT TAL-KUMMISSJONI (UE) 2019/819
         tal-1 ta' Frar 2019
         li jissupplimenta r-Regolament (UE) Nru 346/2013 tal-Parlament Ewropew u tal-Kunsill rigward il-kunflitti ta' interess, il-kejl tal-impatt soċjali u l-informazzjoni mogħtija lill-investituri fil-qasam tal-fondi ta' intraprenditorija soċjali Ewropej
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 346/2013 tal-Parlament Ewropew u tal-Kunsill tas-17 ta' April 2013 dwar il-fondi ta' intraprenditorija soċjali Ewropej (1), u b'mod partikolari l-Artikolu 9(5), l-Artikolu 10(2) u l-Artikolu 14(4) tiegħu,
         Billi:
         
                     (1)
                  
                  
                     Il-maniġers ta' fondi ta' intraprenditorija soċjali kwalifikanti jenħtieġ li jadottaw proċeduri u miżuri biex jiżguraw li l-persuni involuti f'dawn l-attivitajiet kummerċjali jwettqu dawn l-attivitajiet fl-aħjar interess tal-fondi ta' intraprenditorija soċjali kwalifikanti u tal-investituri tagħhom. Sabiex jinkiseb livell armonizzat ta' protezzjoni tal-investituri fl-Unjoni, u biex dawn il-maniġers ikunu jistgħu jadottaw u jsegwu prassi konsistenti u effettiva għall-prevenzjoni, għall-monitoraġġ u għall-ġestjoni ta' kunflitti ta' interess, jenħtieġ li fil-politika tagħhom tal-kunflitti ta' interess ikun elenkat sett minimu ta' passi. Sabiex jiġu evitati piżijiet amministrattivi mhux neċessarji filwaqt li jiġi garantit livell xieraq ta' protezzjoni tal-investituri, jenħtieġ li l-politiki tal-kunflitti ta' interess jiġu adattati għan-natura, għall-iskala u għall-kumplessità tan-negozji tal-maniġers.
                  
               
                     (2)
                  
                  
                     Il-proċeduri u l-miżuri stabbiliti fil-politiki tal-kunflitti ta' interess jaf ikunu insuffiċjenti biex jipproteġu l-interessi tal-fond ta' intraprenditorija soċjali kwalifikanti jew tal-investituri tiegħu. F'dak il-każ jenħtieġ li l-maniġers tal-fondi ta' intraprenditorija soċjali kwalifikanti jieħdu l-passi addizzjonali neċessarji biex jipproteġu dawn l-interessi. Jenħtieġ li dawn il-passi jkunu jinkludu l-informar tal-maniġment superjuri jew ta' korp intern kompetenti ieħor tal-fond ta' intraprenditorija soċjali kwalifikanti, kif ukoll it-teħid tad-deċiżjonijiet jew tal-azzjonijiet neċessarji biex jaġixxu fl-aħjar interess tal-fond ta' intraprenditorija soċjali kwalifikanti jew tal-investituri tiegħu.
                  
               
                     (3)
                  
                  
                     Il-maniġers ta' fondi ta' intraprenditorija soċjali kwalifikanti jistgħu jkunu attivi fil-maniġment ta' kumpaniji li fihom jinvestu l-fondi ta' intraprenditorija soċjali kwalifikanti. Sabiex jiġu prevenuti kunflitti ta' interess u biex jiġi garantit li d-drittijiet tal-vot ta' dawn il-maniġers jiġu eżerċitati għall-benefiċċju tal-fond ta' intraprenditorija soċjali kwalifikanti kkonċernat kif ukoll tal-investituri tiegħu, huwa neċessarju li jiġu speċifikati r-rekwiżiti dettaljati b'rabta mal-eżerċitar ta' dawn id-drittijiet tal-vot. Sabiex jiġi żgurat standard suffiċjenti ta' protezzjoni tal-investituri, jenħtieġ li l-maniġers ta' fondi ta' intraprenditorija soċjali kwalifikanti jiżviluppaw strateġiji adegwati u effettivi f'dak ir-rigward, u fuq talba jipprovdu sommarju ta' dawn l-istrateġiji u tal-azzjonijiet li ħadu.
                  
               
                     (4)
                  
                  
                     Sabiex tiġi żgurata l-effettività tal-iżvelar ta' kunflitti ta' interess, jenħtieġ li l-informazzjoni pprovduta tiġi aġġornata regolarment. Minħabba r-riskju inerenti tal-użu ta' sit web bħala għodda għall-iżvelar tal-kunflitti ta' interess, huwa neċessarju li jiġu stipulati l-kriterji għall-pubblikazzjoni ta' dik l-informazzjoni.
                  
               
                     (5)
                  
                  
                     Sabiex jiġi żgurat approċċ konsistenti fir-rigward tal-proċeduri użati mill-maniġers tal-fondi ta' intraprenditorija soċjali kwalifikanti għall-kejl tal-impatt soċjali pożittiv miksub mill-impriżi tal-portafoll kwalifikanti, jenħtieġ li f'dawn il-proċeduri jiġu inkorporati elementi speċifiċi. Ir-riżorsi użati mill-impriżi tal-portafoll kwalifikanti kif ukoll il-prodotti u s-servizzi magħmula disponibbli minn dawn l-impriżi huma indikaturi ewlenin tal-impatt soċjali pożittiv, u għalhekk jenħtieġ li jifformaw parti integrali minn dawn il-proċeduri. Sabiex issir distinzjoni bejn intrapriżi soċjali u impriżi li jiksbu l-għanijiet soċjali b'mod inċidentali biss, jenħtieġ li bħala parti minn dawn il-proċeduri ssir ukoll evalwazzjoni tar-riżultati ġġenerati mill-impriżi tal-portafoll kwalifikanti.
                  
               
                     (6)
                  
                  
                     Jenħtieġ li jiġi żgurat li l-informazzjoni prekuntrattwali pprovduta lill-investituri tkun tinkludi dettalji suffiċjenti dwar il-fond ta' intraprenditorija soċjali kwalifikanti. Għalhekk jenħtieġ li d-deskrizzjoni tal-istrateġija u tal-objettivi tal-investiment tal-fond ta' intraprenditorija soċjali kwalifikanti tkun tinkludi deskrizzjonijiet tas-setturi soċjali, taż-żoni ġeografiċi u tal-forom ġuridiċi tal-impriżi tal-portafoll kwalifikanti li fihom il-fond ta' intraprenditorija soċjali kwalifikanti għandu l-intenzjoni jinvesti, kif ukoll informazzjoni dwar id-distribuzzjoni tal-profitti ta' dawn l-impriżi.
                  
               
                     (7)
                  
                  
                     Jenħtieġ li l-investituri jingħataw l-informazzjoni neċessarja biex jivvalutaw il-metodoloġiji sottostanti użati mill-maniġer tal-fond ta' intraprenditorija soċjali kwalifikanti biex ikejjel l-impatt soċjali. Għaldaqstant, jenħtieġ li l-informazzjoni prekuntrattwali tkun tispeċifika jekk il-maniġer tal-intraprenditorija soċjali kwalifikanti jkunx ibbaża fuq metodoloġiji interni jew jekk użax metodoloġiji aċċettati mill-maġġoranza. Jenħtieġ li l-informazzjoni prekuntrattwali tkun tinkludi wkoll deskrizzjoni tal-karatteristiċi ewlenin tal-metodoloġiji, inklużi l-kriterji ta' skrinjar, l-indikaturi rilevanti u spjegazzjoni ta' kif il-maniġer tal-fond ta' intraprenditorija soċjali kwalifikanti jiżgura l-konformità ma' dawn il-metodoloġiji.
                  
               
                     (8)
                  
                  
                     Jenħtieġ li l-investituri jkunu jistgħu jivverifikaw jekk il-maniġer tal-fond ta' intraprenditorija soċjali kwalifikanti jsegwix il-politika ta' investiment waqt li jkun qiegħed jagħżel assi mhux kwalifikanti. Għaldaqstant, jenħtieġ li l-informazzjoni prekuntrattwali tkun tinkludi informazzjoni dwar it-tipi ta' assi mhux kwalifikanti li fihom jinvesti l-fond ta' intraprenditorija soċjali kwalifikanti, it-tekniki tal-investiment, ir-restrizzjonijiet rilevanti, u s-settur tal-attività u ż-żona ġeografika li fihom isiru dawn l-investimenti.
                  
               
                     (9)
                  
                  
                     Għall-finijiet tat-trasparenza, jenħtieġ li l-investituri jingħataw l-informazzjoni neċessarja għall-valutazzjoni tan-natura u tal-estent tas-servizzi ta' appoġġ għan-negozju u tal-attivitajiet ta' appoġġ l-oħra li l-maniġer ta' fond ta' intraprenditorija soċjali kwalifikanti qed jipprovdi huwa stess jew permezz ta' partijiet terzi. Għaldaqstant, jenħtieġ li l-informazzjoni prekuntrattwali dwar is-servizzi ta' appoġġ għan-negozju u l-attivitajiet ta' appoġġ l-oħra tkun tiddeskrivi t-tipi ta' servizzi u l-attivitajiet ipprovduti.
                  
               
                     (10)
                  
                  
                     Sabiex il-maniġers ta' fondi ta' intraprenditorija soċjali kwalifikanti jkunu jistgħu jadattaw għar-rekwiżiti l-ġodda, jenħtieġ li d-data tal-applikazzjoni ta' dan ir-Regolament tiġi differita b'sitt xhur,
                  
               ADOTTAT DAN IR-REGOLAMENT:
         
            Artikolu 1
            Tipi ta' kunflitt ta' interess
            Għall-finijiet tal-Artikolu 9(2) tar-Regolament (UE) Nru 346/2013, it-tipi ta' kunflitt ta' interess għandhom ikunu sitwazzjonijiet meta maniġer ta' fond ta' intraprenditorija soċjali kwalifikanti, persuna li twettaq effettivament in-negozju ta' dak il-maniġer, impjegat, jew kwalunkwe persuna li tikkontrolla jew li hija kkontrollata direttament jew indirettament minn dak il-maniġer, minn fond ta' intraprenditorija soċjali kwalifikanti ieħor jew impriża ta' investiment kollettiv, inkluż impriża ta' investiment kollettiv f'titoli trasferibbli (UCITS, undertaking for collective investment in transferable securities), ġestita mill-istess maniġer, jew l-investitur rispettiv,
            
                        (a)
                     
                     
                        x'aktarx li jagħmel qligħ finanzjarju, jew jevita telf finanzjarju, għad-detriment tal-fond ta' intraprenditorija soċjali kwalifikanti jew tal-investituri tiegħu;
                     
                  
                        (b)
                     
                     
                        għandu interess fl-eżitu ta' servizz jew ta' attività pprovduta lill-fond ta' intraprenditorija soċjali kwalifikanti jew lill-investituri tiegħu li huwa distint mill-interess tal-fond ta' intraprenditorija soċjali kwalifikanti jew tal-investituri tiegħu;
                     
                  
                        (c)
                     
                     
                        għandu interess fl-eżitu ta' tranżazzjoni mwettqa f'isem il-fond ta' intraprenditorija soċjali kwalifikanti jew l-investituri tiegħu li huwa distint mill-interess tal-fond ta' intraprenditorija soċjali kwalifikanti jew tal-investituri tiegħu;
                     
                  
                        (d)
                     
                     
                        għandu inċentiv finanzjarju jew inċentiv ieħor biex jiffavorixxi:
                        
                                    (i)
                                 
                                 
                                    l-interess ta' investitur, ta' grupp ta' investituri jew ta' impriża ta' investiment kollettiv oħra, inkluż UCITS, fuq l-interess tal-fond ta' intraprenditorija soċjali kwalifikanti jew tal-investituri tiegħu;
                                 
                              
                                    (ii)
                                 
                                 
                                    l-interess ta' wieħed mill-investituri fil-fond ta' intraprenditorija soċjali kwalifikanti fuq l-interess ta' investitur ieħor jew ta' grupp ta' investituri f'dak il-fond;
                                 
                              
                  
                        (e)
                     
                     
                        iwettaq l-istess attivitajiet għall-fond ta' intraprenditorija soċjali kwalifikanti, impriża ta' investiment kollettiv oħra, inkluż UCITS, jew investitur;
                     
                  
                        (f)
                     
                     
                        iħallas jew jitħallas xi tariffa jew kummissjoni, jew jagħti jew jingħata xi benefiċċji mhux monetarji, għajr dawk stipulati fl-Artikolu 24(1) tar-Regolament ta' Delega tal-Kummissjoni (UE) Nru 231/2013 (2);
                     
                  
                        (g)
                     
                     
                        jinfluwenza u għandu interess personali li jinfluwenza l-iżvilupp ta' impriża tal-portafoll kwalifikanti għad-detriment tal-fond ta' intraprenditorija soċjali kwalifikanti jew tal-investituri tiegħu jew għad-detriment tal-ksib tal-objettivi tal-fond ta' intraprenditorija soċjali kwalifikanti.
                     
                  
         
            Artikolu 2
            Politika tal-kunflitti ta' interess
            
               1.   Maniġer ta' fond ta' intraprenditorija soċjali kwalifikanti għandu jistabbilixxi, jimplimenta u jżomm politika miktuba tal-kunflitti ta' interess li hija xierqa għad-daqs u għall-istruttura organizzazzjonali ta' dak il-maniġer minħabba n-natura, l-iskala u l-kumplessità tan-negozju tiegħu.
            
            
               2.   Il-politika tal-kunflitti ta' interess imsemmija fil-paragrafu 1 għandha tidentifika, konformi mal-Artikolu 1, iċ-ċirkostanzi li jistgħu jwasslu għal kunflitt ta' interess u għandha tispeċifika l-miżuri li għandhom jiġu adottati u l-proċeduri li għandhom jiġu segwiti fuq bażi kontinwa.
            
         
         
            Artikolu 3
            Proċeduri u miżuri għall-prevenzjoni, għall-ġestjoni u għall-monitoraġġ tal-kunflitti ta' interess
            Il-miżuri li għandhom jiġu adottati u l-proċeduri li għandhom jiġu segwiti, imsemmija fl-Artikolu 2(2), għandhom jinkludu mill-inqas il-passi li ġejjin:
            
                        (a)
                     
                     
                        il-projbizzjoni tal-iskambju ta' informazzjoni bejn il-persuni jew l-entitajiet imsemmija fl-Artikolu 1, jekk tali skambju ta' informazzjoni jista' jwassal għal jew jiffaċilita kunflitt ta' interess;
                     
                  
                        (b)
                     
                     
                        is-separazzjoni tas-superviżjoni tal-persuni jew tal-entitajiet imsemmija fl-Artikolu 1 li l-interessi tagħhom jistgħu jkunu f'kunflitt;
                     
                  
                        (c)
                     
                     
                        it-tneħħija tar-rabta bejn jew id-dipendenza fuq ir-remunerazzjoni tal-persuni jew tal-entitajiet imsemmija fl-Artikolu 1 li huma prinċipalment involuti f'attività waħda, u r-remunerazzjoni ta', jew id-dħul iġġenerat minn, persuni jew entitajiet prinċipalment involuti f'attività oħra, fejn jista' jinħoloq kunflitt ta' interess marbut ma' dawk l-attivitajiet;
                     
                  
                        (d)
                     
                     
                        il-prevenzjoni ta' persuni jew entitajiet imsemmija fl-Artikolu 1 milli jeżerċitaw influwenza mhux xierqa fuq il-maniġment tal-fond ta' intraprenditorija soċjali kwalifikanti;
                     
                  
                        (e)
                     
                     
                        il-prevenzjoni jew il-kontroll tal-involviment ta' persuni jew entitajiet imsemmija fl-Artikolu 1 fi kwalunkwe attività li tista' twassal għal kunflitt ta' interess.
                     
                  
         
            Artikolu 4
            Il-ġestjoni tal-konsegwenzi ta' kunflitti ta' interess
            Jekk il-miżuri u l-proċeduri previsti fil-politika tal-kunflitti ta' interess skont l-Artikolu 2(2) u l-Artikolu 3 jkunu insuffiċjenti għall-prevenzjoni, b'kunfidenza raġonevoli, tar-riskji ta' dannu għall-interessi tal-fond ta' intraprenditorija soċjali kwalifikanti jew tal-investituri tiegħu, il-maniġers ta' fond ta' intraprenditorija soċjali kwalifikanti għandhom jieħdu l-passi li ġejjin:
            
                        (a)
                     
                     
                        jinformaw malajr lill-maniġment superjuri tagħhom jew lil korp intern kompetenti ieħor tagħhom, jew lill-maniġment superjuri jew lil korp intern kompetenti ieħor tal-fond ta' intraprenditorija soċjali kwalifikanti, bir-riskju ta' dannu għall-interessi ta' dak il-fond jew tal-investituri tiegħu;
                     
                  
                        (b)
                     
                     
                        jieħdu kwalunkwe deċiżjoni jew azzjoni biex jiżguraw li jaġixxu fl-aħjar interess tal-fond ta' intraprenditorija soċjali kwalifikanti jew tal-investituri tiegħu.
                     
                  
         
            Artikolu 5
            Strateġiji għall-eżerċitar tad-drittijiet tal-vot biex ikunu prevenuti kunflitti ta' interess
            
               1.   Il-maniġers tal-fondi ta' intraprenditorija soċjali kwalifikanti għandhom jiżviluppaw, bil-miktub, strateġiji adegwati u effettivi biex jiddeterminaw meta u kif għandhom jiġu eżerċitati d-drittijiet tal-vot miżmuma fil-portafoll tal-fond ta' intraprenditorija soċjali kwalifikanti għall-benefiċċju tal-fond ta' intraprenditorija soċjali kwalifikanti kkonċernat u tal-investituri tiegħu.
            
            
               2.   L-istrateġiji msemmija fil-paragrafu 1 għandhom jiddeterminaw il-miżuri li għandhom jiġu adottati u l-proċeduri li għandhom jiġu segwiti u għandhom jinkludu mill-inqas il-passi li ġejjin:
               
                           (a)
                        
                        
                           il-monitoraġġ tal-azzjonijiet korporattivi rilevanti;
                        
                     
                           (b)
                        
                        
                           l-iżgurar li l-eżerċitar tad-drittijiet tal-vot ikun skont l-għanijiet tal-investiment u l-politika tal-fond ta' intraprenditorija soċjali kwalifikanti;
                        
                     
                           (c)
                        
                        
                           il-prevenzjoni u l-ġestjoni ta' kwalunkwe kunflitt ta' interess li jirriżulta mill-eżerċitar ta' dawk id-drittijiet tal-vot.
                        
                     
            
               3.   Fuq talba, il-maniġers tal-fondi ta' intraprenditorija soċjali kwalifikanti għandhom jipprovdu lill-investituri deskrizzjoni mqassra tal-istrateġiji msemmija fil-paragrafi 1 u 2 u d-dettalji tal-azzjonijiet meħuda skont dawn l-istrateġiji.
            
         
         
            Artikolu 6
            Żvelar tal-kunflitti ta' interess
            
               1.   Il-maniġers tal-fondi ta' intraprenditorija soċjali kwalifikanti għandhom jipprovdu l-informazzjoni msemmija fl-Artikolu 9(4) tar-Regolament (UE) Nru 346/2013 f'mezz li jservi għal żmien twil, kif imsemmi fil-punt (m) tal-Artikolu 2(1) tad-Direttiva 2009/65/KE tal-Parlament Ewropew u tal-Kunsill (3) u jżommu dik l-informazzjoni aġġornata.
            
            
               2.   Il-maniġers tal-fondi ta' intraprenditorija soċjali kwalifikanti jistgħu jipprovdu l-informazzjoni msemmija fil-paragrafu 1 permezz ta' sit web, mingħajr ma jindirizzaw dik l-informazzjoni lill-investitur personalment, sakemm jiġu ssodisfati l-kundizzjonijiet kollha li ġejjin:
               
                           (a)
                        
                        
                           l-investituri jkunu ġew notifikati bl-indirizz tas-sit web u bil-post tas-sit web minn fejn tista' tiġi aċċessata l-informazzjoni;
                        
                     
                           (b)
                        
                        
                           l-investituri jkunu taw il-kunsens tagħhom biex dik l-informazzjoni tingħata permezz ta' sit web;
                        
                     
                           (c)
                        
                        
                           l-informazzjoni tkun aċċessibbli kontinwament fuq is-sit web għall-perjodu taż-żmien li l-investituri jistgħu raġonevolment ikollhom bżonn biex jaċċessawha.
                        
                     
         
         
            Artikolu 7
            Proċeduri għall-kejl tal-impatt soċjali pożittiv
            
               1.   Il-maniġers tal-fondi ta' intraprenditorija soċjali kwalifikanti għandhom jiżguraw li l-proċeduri msemmija fl-Artikolu 10(1) tar-Regolament (UE) Nru 346/2013 jinkludu mill-inqas dawn li ġejjin:
               
                           (a)
                        
                        
                           evalwazzjoni tar-riżorsi użati mill-impriżi tal-portafoll kwalifikanti;
                        
                     
                           (b)
                        
                        
                           evalwazzjoni tal-prodotti u tas-servizzi magħmula disponibbli mill-impriżi tal-portafoll kwalifikanti;
                        
                     
                           (c)
                        
                        
                           evalwazzjoni tal-eżiti attribwibbli lill-attivitajiet tal-impriżi tal-portafoll kwalifikanti.
                        
                     Għall-finijiet tal-punt (c) tal-ewwel subparagrafu, l-eżiti li kieku kienu jseħħu xorta u l-eżiti attribwibbli lil partijiet terzi m'għandhomx ikunu attribwibbli lill-attivitajiet tal-impriżi tal-portafoll kwalifikanti.
            
            
               2.   L-evidenza insostenn tal-evalwazzjonijiet imsemmija fil-paragrafu 1 għandha tiġi suġġetta għal awditjar konformi mal-Artikolu 13(3) tar-Regolament (UE) Nru 346/2013.
            
         
         
            Artikolu 8
            Deskrizzjoni tal-istrateġija u tal-objettivi tal-investiment
            
               1.   L-informazzjoni msemmija fil-punt (i) tal-Artikolu 14(1)(c) tar-Regolament (UE) Nru 346/2013 għandha tinkludi mill-inqas id-dettalji li ġejjin:
               
                           (a)
                        
                        
                           is-settur soċjali jew is-setturi li fihom huma attivi l-impriżi tal-portafoll kwalifikanti;
                        
                     
                           (b)
                        
                        
                           iż-żona ġeografika li fiha huma attivi l-impriżi tal-portafoll kwalifikanti;
                        
                     
                           (c)
                        
                        
                           il-forom ġuridiċi tal-impriżi tal-portafoll kwalifikanti;
                        
                     
                           (d)
                        
                        
                           deskrizzjoni dettaljata tad-distribuzzjoni tal-profitti tal-impriżi tal-portafoll kwalifikanti.
                        
                     
            
               2.   L-informazzjoni msemmija fil-punti (ii) u (iii) tal-Artikolu 14(1)(c) tar-Regolament (UE) Nru 346/2013 għandha tinkludi informazzjoni dwar mill-inqas il-profil ta' investiment tal-fond ta' intraprenditorija soċjali kwalifikanti l-ieħor kif ukoll l-informazzjoni pprovduta mill-fond ta' intraprenditorija soċjali kwalifikanti f'konformità mal-paragrafu 1 ta' dan l-Artikolu.
            
            
               3.   L-informazzjoni msemmija fil-punt (iv) tal-Artikolu 14(1)(c) tar-Regolament (UE) Nru 346/2013 għandha tinkludi mill-inqas informazzjoni dwar it-tipi ta' assi li fihom jinvesti l-fond ta' intraprenditorija soċjali kwalifikanti.
            
            
               4.   L-informazzjoni msemmija fil-punt (v) tal-Artikolu 14(1)(c) tar-Regolament (UE) Nru 346/2013 għandha tinkludi mill-inqas informazzjoni dwar jekk it-tekniki jinkludux strumenti tal-ekwità, strumenti ta' investiment ta' kważi ekwità, strumenti ta' dejn garantiti jew mhux garantiti, self garantit jew mhux garantit jew kwalunkwe tip ieħor ta' parteċipazzjoni fl-impriżi tal-portafoll kwalifikanti.
            
            
               5.   L-informazzjoni msemmija fil-punt (vi) tal-Artikolu 14(1)(c) tar-Regolament (UE) Nru 346/2013 għandha tinkludi mill-inqas informazzjoni dwar jekk l-istrateġija ta' investiment tal-fond ta' intraprenditorija soċjali kwalifikanti fihiex xi restrizzjonijiet tal-investiment f'termini ta' setturi, attivitajiet, żoni ġeografiċi, perċentwali jew limiti tal-investiment, jew kwalunkwe restrizzjoni oħra.
            
         
         
            Artikolu 9
            Informazzjoni dwar l-impatt soċjali pożittiv
            
               1.   L-informazzjoni msemmija fl-Artikolu 14(1)(d) tar-Regolament (UE) Nru 346/2013 għandha tispeċifika l-prodotti u s-servizzi mmirati li se jiġu pprovduti mill-impriżi tal-portafoll kwalifikanti li fihom jinvesti l-fond ta' intraprenditorija soċjali kwalifikanti.
            
            
               2.   Jekk l-informazzjoni msemmija fl-Artikolu 14(1)(d) tar-Regolament (UE) Nru 346/2013 ikun fiha informazzjoni dwar il-projezzjonijiet tal-impatti soċjali pożittivi, din għandha tiddeskrivi s-suppożizzjonijiet li abbażi tagħhom jiġu kkalkolati dawk il-projezzjonijiet.
            
            
               3.   Jekk l-informazzjoni msemmija fl-Artikolu 14(1)(d) tar-Regolament (UE) Nru 346/2013 ikun fiha informazzjoni dwar il-prestazzjoni fl-imgħoddi f'termini tal-impatt soċjali pożittiv, din għandha tinkludi kopja tar-rapport annwali l-iktar reċenti, jew sommarju tal-informazzjoni rilevanti inkluża fir-rapport annwali msemmi fl-Artikolu 13(2) tar-Regolament (UE) Nru 346/2013.
            
         
         
            Artikolu 10
            Informazzjoni dwar il-metodoloġiji użati biex jitkejjel l-impatt soċjali
            L-informazzjoni msemmija fl-Artikolu 14(1)(e) tar-Regolament (UE) Nru 346/2013 għandha tinkludi mill-inqas dawn li ġejjin:
            
                        (a)
                     
                     
                        dikjarazzjoni dwar jekk l-impatti soċjali jitkejlux abbażi ta' metodoloġiji interni jew metodoloġiji oħrajn aċċettati mill-maġġoranza;
                     
                  
                        (b)
                     
                     
                        deskrizzjoni tal-karatteristiċi ewlenin tal-metodoloġiji inklużi l-kriterji ta' skrinjar u l-indikaturi rilevanti użati biex jitkejlu l-impatti soċjali.
                     
                  
         
            Artikolu 11
            Deskrizzjoni ta' assi mhux kwalifikanti
            L-informazzjoni msemmija fl-Artikolu 14(1)(f) tar-Regolament (UE) Nru 346/2013 għandha tinkludi mill-inqas deskrizzjoni ta' dawn li ġejjin:
            
                        (a)
                     
                     
                        it-tekniki tal-investiment u r-restrizzjonijiet tal-investiment applikabbli;
                     
                  
                        (b)
                     
                     
                        is-settur jew is-setturi ta' attività tal-impriżi tal-portafoll mhux kwalifikanti;
                     
                  
                        (c)
                     
                     
                        iż-żona ġeografika li fiha huma attivi l-impriżi tal-portafoll mhux kwalifikanti;
                     
                  
                        (d)
                     
                     
                        il-kriterji użati fl-għażla tat-tipi ta' assi.
                     
                  
         
            Artikolu 12
            Informazzjoni dwar is-servizzi ta' appoġġ
            L-informazzjoni msemmija fl-Artikolu 14(1)(l) tar-Regolament (UE) Nru 346/2013 għandha tinkludi mill-inqas:
            
                        (a)
                     
                     
                        deskrizzjoni tat-tipi ta' servizzi ta' appoġġ għan-negozju u attivitajiet ta' appoġġ oħra;
                     
                  
                        (b)
                     
                     
                        informazzjoni dwar jekk is-servizzi ta' appoġġ għan-negozju u l-attivitajiet ta' appoġġ l-oħra jiġux ipprovduti minn partijiet terzi.
                     
                  
         
            Artikolu 13
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika minn nhar mill-11 ta' Diċembru 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-1 ta' Frar 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 115, 25.4.2013, p. 18.
         
            (2)  Ir-Regolament ta' Delega tal-Kummissjoni (UE) Nru 231/2013 tad-19 ta' Diċembru 2012 li jissupplimenta d-Direttiva 2011/61/UE tal-Parlament Ewropew u tal-Kunsill fir-rigward tal-eżenzjonijiet, il-kundizzjonijiet ġenerali tal-operat, id-depożitarji, l-ingranaġġ, it-trasparenza u s-superviżjoni (ĠU L 83, 22.3.2013, p. 1).
         
            (3)  Id-Direttiva 2009/65/KE tal-Parlament Ewropew u tal-Kunsill tat-13 ta' Lulju 2009 dwar il-koordinazzjoni ta' liġijiet, regolamenti u dispożizzjonijiet amministrattivi fir-rigward tal-impriżi ta' investiment kollettiv f'titoli trasferibbli (UCITS) (ĠU L 302, 17.11.2009, p. 32).